
Buuin ang malawak na pagkakaisa 
ng mamamayan para pabagsakin 
ang rehimeng US-Arroyo 


haharing sistema bunga na rin ng pag-igting ng 
krisis pang-ekonomya at panlipunan. 

Mas matindi at mas marahas ngayon ang kontra- 

diksyon sa pagitan ng reaksyunaryong rehimen at ma- 

mamayang Pilipino: gayundin, ang kontradiksyon sa 


pie na sumisidhi ang krisis sa pulitika ng nag- 

pagitan ng iba't ibang paksyon sa militar at sibil na 
burukrasya. 

Hindi nalutas ng eleksyon, at bagkus ay pinatindi 
pa ng nangyaring malawakang pandaraya at pandara- 
has, ang kanilang mga hidwaan. Nagduduruan din 
ngayon ang mga reaksyunaryong pulitiko kung sino sa 
kanila ang may pinakamatitinding 
responsibilidad sa korapsyon at pag- 
wawaldas sa pampublikong pondo. 

Ang mamamayan naman ay pina- 
hihirapan ng rehimeng US-Arroyo ng 
mga patakaran ng pagtitipid at pag- 
papalaki ng kita. Sa kabilang panig, 
sila'y binubusalan upang di makasi- 
gaw--ang kanilang mga pagkilos ay 
malupit na sinusupil. 

Habang papabilis ang pagtindi ng 
krisis pampulitika at pang-ekonomya 
ng naghaharing sistema, lalong du- 
marami ang mga pagkakataon para 
mailantad ang tunay na ugat ng krisis 
at pataasin ang antas ng kamulatan 
at pakikibaka ng mamamayan. 

Dapat sagpangin ang mga pagka- 
kataong ito upang mas mabilis na ma- 
buo ang malawak na pagkakaisa ng 
mamamayan at humantong ito sa ma- 
kapangyarihang kilusang magpapa- 
bagsak sa rehimeng US-Arroyo. 

Mabubuo ang malawak na pag- 
kakaisa ng mamamayan batay sa 
sumusunod na mga kagyat na isyu, 
na kung susumahin ay nagpapakita 
kung bakit hinog na hinog na ang 
sitwasyon para pabagsakin ang 
naghaharing rehimen. 

1. Pinahihintulutan ni Arroyo 
ang walang humpay na pagtataas 
sa presyo ng langis na nagbubunga 
ng matinding kahirapan sa mama- 
mayang Pilipino. Pabor ang kan- 
yang rehimen sa walang humpay na 
pagkamal ng supertubo ng mga 
monopolyong kumpanya sa langis 
kahit ang katumbas nito ay ang 
ibayong pagdurusa ng mamama- 
yan. Nagbibingi-bingian siya sa la- 
ganap na kahilingang ibasura na 
ang batas sa deregulasyon ng in- 
dustriya ng langis. 

2. Hinahayaan ni Arroyo na 
tuluy-tuloy na tumaas ang presyo 
ng pagkain at iba pang batayang 
kalakal at serbisyo. Ang totoo, ang 
pagtataas ng bayad sa kuryente at 
tubig ay alinsunod pa sa utos ng 
kanyang gubyerno. Habang pinapa- 
boran niya ang malalaking nego- 
syanteng nakikinabang sa gayong 
mga kautusan, walang lubay ang 
kanyang pagtutol sa anumang ma- 
kabuluhang karagdagan sa mini- 

mum na sahod. Sa halip, nagpapa- 
kana na lamang siya ng pantapal 
na mga hakbangin tulad ng pamu- 
mudmod ng food coupons. 

3. Bigong-bigo siya sa paglikha 
ng mga ipinangako niyang trabaho. 
Ito'y dahil wala siyang ginawang 
anumang hakbang tungo sa pagpa- 
patupad ng pambansang industri- 
yalisasyon at reporma sa lupa. Ga- 
nap siyang umaasa sa pag-eeksport 
ng paggawa upang maibsan ang 
problema sa disempleyo. Sa loob 
ng bansa, ang tanging naipagma- 
malaki niya ay ang pagdami ng 
mga call-center na walang signipi- 
kanteng naiaambag sa ekonomya at 
tiyak ding mapapawi sa loob la- 
mang ng ilang taon. 

4. Pinamamalagi niyang labis 
na palaasa ang ekonomya ng Pilipi- 
nas sa mga utang panlabas, na hu- 
mantong sa palala nang palalang 
krisis sa utang panlabas ng bansa. 
Umaabot na ngayon sa $56.3 bil- 
yon ang utang panlabas ng Pilipi- 
nas, na kalakhan ay di ginastos sa 
mga bagay na kapaki-pakinabang 
sa mamamayan. Sa 2005, aabot na 
sa P2 trilyong ang aaksayahin ng 
rehimeng Arroyo sa bayad-utang. 
Sa kabila nito, patuloy na tuma- 
tanggi si Arroyo na itakwil ang Au- 

tomatic Appropriations Act, na ku- 
makaltas sa napakalaking porsyen- 
to ng pampublikong pondo sa pag- 
babayad ng mga utang na di pina- 
kinabangan ng taumbayan. 

5. Habang patuloy sa pagbaba- 
yad ng utang sa mga dayuhan, bi- 
nabawasan naman ni Arroyo ang 
badyet para sa mga serbisyong 
panlipunan. Tinaasan pa ng kan- 
yang gubyerno ang singil sa mga 
serbisyong panggubyerno, kung 
kaya lalo nang di makayanan ng 
masang anakpawis na magpaaral 
ng kanilang mga anak at magpaga- 
mot kahit sa mga pasilidad ng 
gubyerno. Sige rin ang pagtanggi 
ni Arroyo na taasan ang sahod ng 
mga kawani ng gubyerno, kaya 
libu-libo sa kanila ang nangingi- 
bang-bayan, laluna ang mga prope- 
syunal sa sektor pangkalusugan. 

6. Plano ng kanyang gubyerno 
na magpataw ng mga karagdagang 
buwis, na lalo lang magpapabigat 
sa mga pasanin ng sambayanang 
Pilipino. Sa ngayon ay nakasalang 
na ang pagpapatupad ng mga ka- 
ragdagang buwis sa alak at sigaril- 
yo at binabalak na rin ang mga 
dagdag na buwis sa mga produk- 
tong langis at serbisyo sa teleko- 
munikasyon. Nagpapakita lamang 
ito ng kawalang-habag ni Arroyo sa 
napakaaba na ngang kalagayan ng 
mamamayan. Sa kabilang banda, 
wala siyang anumang plano na iba- 
lik sa mamamayan ang dagdag na 
kitang buwis sa anyo ng pinahusay 
na serbisyo sa kalusugan, eduka- 
syon at iba pang serbisyong panli- 
punan. 

7. Dinala ni Arroyo sa ibayong 


BHB at AFP: Magkasalungat 


Pagbubuo ng mga kasundaluhang 
kontra-mamamayan 


Magkaiba ang AFP at BHB 

Balita 


antas at saklaw ang burukrata kapi- 
talistang korapsyon. Sina Gloria at 
Mike Arroyo at anak nilang si Mikee 
mismo ay gumagamit ng kanilang 
kapangyarihan at impluwensya 
para magkamal ng milyun-milyong 
pisong suhol at lumahok sa mga 
maanomalyang transaksyon. Pino- 
proteksyunan ni Arroyo ang tiwa- 
ling mga upisyal kapalit ng bahagi 

sa kanilang kurakot. 

8. Pinakakawalan ng kanyang 
rehimen ang walang kaparis na ka- 
rahasan laban sa mamamayan. 
Naglulunsad ito ng marahas na "te- 
roristang gera" na ang panguna- 
hing tinatarget ay ang mga di 
armadong sibilyan at mga organi- 
sasyong masa kapwa sa lunsod at 
kanayunan. Ito'y sa desperasyong 
pigilan ang pagsulong ng arma- 
dong rebolusyonaryong kilusan. 
Isinasangkalan nito ang umano'y 
mga pakanang destabilisasyon at 
gumagamit ito ng kamay na bakal 
para supilin ang anumang pagtu- 
tol. Paulit-ulit na dinidispers ang 
mga demonstrasyon sa lansangan, 
laluna iyong isinasagawa ng mga 
anakpawis upang iparating ang 
kanilang demokratikong mithiin. 

9. Pinaghahandaan na nito ang 
pagsasaisantabi sa negosasyong 
pangkapayapaan sa NDFP. Ang gub- 
yernong Arroyo na mismo ang 
nagsasara sa posibilidad na malu- 
tas sa pampulitikang pamamaraan 
ang armadong tunggalian dahil sa 
pagpapataw nito ng mga makai- 
sang-panig na prekondisyon na 
lumalabag sa nauna nang napagka- 
sunduang mga prinsipyo. Isa na 
ang pagpapadeklara ng tigil-putu- 
kan sa NDFP bilang kundisyon sa 
pagpapatuloy ng usapan. Sa kabi- 
lang banda, hindi tinutupad ng re- 
himeng Arroyo ang obligasyon nito 
sa ilalim ng mga dati nang kasun- 
duan, na gumawa ng mga positi- 
bong hakbangin para maipatanggal 
sa listahan ng US ng mga "teroris- 
ta" ang PKP, BHB at si Kasamang 
Jose Maria Sison. 

10. Walang kapantay ang pag- 
papakapapet ni Arroyo sa imperya- 
lismong US. Di lang niya pinahihin- 
tulutan kundi hinihikayat pa ang 
gubyernong US na pag-ibayuhin 
ang interbensyong militar nito sa 
Pilipinas sa porma ng mga "magka- 
sanib na pagsasanay-militar." Ipi- 
nakita niya ang kawalang-pagpa- 
pahalaga sa pambansang soberan- 

ya nang pahintulutan niya ang US 
na magtakda ng pambansang pata- 
karan sa pamamagitan ng unilate- 
ral at walang batayang pagsasama 
sa PKP, BHB at kay Ka Jose Maria 
Sison sa listahan nito ng "mga 
dayuhang terorista." Nagpapatu- 
pad siya ng mga patakarang pang- 
ekonomya ayon sa linya ng "imper- 
yalistang globalisasyon" na labag 
sa pambansang patrimonya ng 
Pilipinas at nagpapahintulot sa 
mga dayuhang monopolyo kapita- 
listang mga kumpanya na kontrolin 
ang mga estratehikong pampubli- 
kong empresa sa kapinsalaan ng 
mga Pilipinong negosyante at ng 
sambayanang Pilipino. 

ANG mahahalagang usaping ito ay 


nagtutulak sa mamamayan na mag- 
kaisa upang pabagsakin ang kasa- 
lukuyang gubyerno. 

Sa pangambang muling sumik- 
lab ang isang pag-aalsang bayan, 
ginagamit ng rehimeng US-Arroyo 
ang mas mararahas pang pamama- 
raan upang supilin ang mamama- 
yan. Karaniwan na ang paggamit 
ng "anti-teroristang kampanya" bi- 
lang sangkalan. 

Ang ipinangangalandakan na- 
mang pagpapalit ng sistema ng 
gubyerno mula presidensyal tu- 
ngong parlamentaryo ay walang 


ibang layunin kundi ang linlangin 
ang mamamayan ng ilusyon ng 
pagbabago. Ang pagbabago sa 
konstitusyon ay gagamitin pa 
upang bagbagin ang mga karapa- 
tang sibil at pampulitika, bigyang- 
daan ang pagpapataw ng batas 
militar, pawiin ang prinsipyo ng 
soberanyang pang-ekonomya, isu- 
basta ang pambansang patrimonya, 
tanggalin na ang natitirang restrik- 
syon sa dayuhang pamumuhunan 
at tahasan nang pahintulutan ang 
muling pagpapapasok ng mga base 
militar at tropa ng US. 

Lalong humihigpit ang panga- 
ngailangan na bigkisin ang lahat ng 
patriyotiko at progresibong pwersa, 
kabilang ang mga tunay at tapat na 
kinatawan ng mga manggagawa, 
magsasaka, panggitnang pwersa at 
pati mga burukratang sibilyan at 
tauhang militar na bumabatikos at 
nagtatakwil sa korapsyon at sa pa- 
giging sunud-sunuran sa US ng mga 
naghaharing pulitiko. 

Ang mabubuong kooperasyon 
sa pakikibaka para pabagsakin ang 
rehimeng US-Arroyo ay maaaring 
magtuluy-tuloy sa pagbubuo ng 
bagong gubyernong mas makatutu- 
gon sa mga demokratiko at patriyo- 
tikong hangarin ng mamamayan. 

Gayunpaman, ang pangmataga- 
lang solusyon ay nakasalalay sa pa- 
nanagumpay ng pambansa-demo- 
kratikong rebolusyon. Sa pamama- 
gitan nito, mahahawakan ng mga 
manggagawa, magsasaka at pang- 
gitnang pwersa ang kapangyarihan 
at makapagpapatupad ng mga 
patakarang magtataguyod sa pam- 
bansang soberanya at patrimonya, 
at papawi sa paghahari ng imper- 
yalismo, pyudalismo at burukrata 
kapitalismo, magpapaunlad sa eko- 
nomya sa paraang sumasandig-sa- 
sarili at magtataguyod ng pataka- 
rang panlabas na magsusulong sa 
pandaigdigang pagkakaisa, pag- 
unlad, pantay-pantay na relasyon 
sa ekonomya sa lahat ng bansa at 
pandaigdigang kapayapaan. ABI 

Gawaing rekoberi sa mga Aggay 


sa Gattaran, Cagayan 


atapos ang mahigit isang 
Mees. matagumpay na 

nabalikan ng Bagong Huk- 
bong Bayan (BHB) ang Gattaran, 
Cagayan. Ang bayan na ito sa sila- 
ngang Cagayan ay may mahabang 
kasaysayan ng kontra-rebolusyo- 
naryong karahasan at panlilinlang 
ng reaksyunaryong estado. Kaya 
ang proseso ng panunumbalik dito 
ng BHB ay hindi naging madali at 
mabilis. 

Noong 1993, halos lahat ng 
mga organisasyong masa sa Gatta- 
ran ay nangabuwag. Dumanas ng 
malalaking kahirapan dito ang mga 
Pulang mandirigma. Dulot ito, sa 
isang panig, ng aktibong armadong 
kontra-rebolusyonaryong paglaban, 
at sa kabilang panig, ng mga kahi- 
naan sa mga paraan ng pagkilos ng 
BHB. 

Ang armadong kontra-rebolu- 
syonaryong paglaban ay pinasimu- 
nuan ni Col. Rodolfo Aguinaldo, 
isang pusakal na upisyal militar ng 
diktadurang Marcos na nagsilbing 
project officer ng kontra-rebolusyo- 
naryong "Oplan Katatagan sa Caga- 
yan" noong unang hati ng dekada 
1980 at provincial commander ng 
Cagayan sa ilalim ng Philippine 
Constabulary noong ikalawang hati 
ng dekadang iyon. 

Upang labanan ang BHB, binuo 
ni Aguinaldo ang "Cagayan 100" 
pangunahin mula sa hanay ng mga 
Aggay sa Gattaran, na nilinlang ng 
mga pangakong bahay, pera at iba 
pang materyal na bagay. Ginamit 
ng "Cagayan 100" ang kaalaman 
nila sa lokal na tereyn upang mag- 
dulot ng mga pinsalang militar la- 
ban sa BHB. Sapilitan ding pinag- 
armas ni Aguinaldo ang iba pang 
mamamayan sa lugar. 

Kasabay nito, ipinatutupad 
noon ng BHB ang maling pamama- 
raang "recovery by fire" noong ka- 
tapusan ng dekada 1980 hanggang 
bago mag-1991. Ang "recovery by 
fire" ay isang lantay-militar na pa- 
raan ng pagbawi ng mga militarisa- 
dong erya. Lalong naging negatibo 
ang epekto nito sa pakikitungo ng 
masa sa BHB. 

Hindi kaagad nakita ng mga ka- 
sama na ang susi sa muling pagki- 
los, laluna sa hanay ng mga Aggay 
sa Gattaran ay ang mahigpit na 
paghawak sa interes ng malawak 
na masa ng mamamayan. 

Subalit mula noong 2002, na- 
ging daan ang malalaking kilusang 
masa sa Cagayan Valley para maba- 
likan ng BHB ang Gattaran. Sa par- 
tikular, narating ng isang platun ng 
BHB ang isang baryo na saklaw ng 
Gattaran noong huling bahagi ng 


taong iyon. 

"Mahirap sa simula," ayon kay 
Ka Dio, isang namumunong kadre 
ng BHB na kumikilos sa silangang 
Cagayan. "Nagsimula muna kami sa 
gilid ng baryo. Mangilan-ngilan la- 
mang ang aming nakausap." Ang 
mga naugnayan nila ang sila ring 
nagpaabot sa kanilang mga kamag- 
anak tungkol sa presensya ng BHB 
at nagsabi na hindi totoo ang say- 
war ng kaaway kaugnay sa mga Pu- 
lang mandirigma, salaysay ni Ka 
Dio. 

Subalit sa matagal na panahon, 
ang panatag lamang na lumapit sa 
BHB ay ang mamamayang hindi 
Aggay. Dahil dito, sa kanilang ha- 
nay lang muna naitayo ang unang 
mga grupong pang-organisa (GP). 

Lubhang natakot ang mga 
Aggay dahil ipinagkalat ng kaaway 
na sila ay tatalupan na parang mga 

palaka kapag nadatnan sila ng 
BHB. "Noong una, nagsisitakbuhan 
ang mga Aggay na nakakikita sa 
amin," ani Ka Dio. "Nanaig sa isi- 
pan nila ang matinding takot 
bunga ng mga intriga." 

Tuwing may pagkakataon, nag- 
papaabot sina Ka Dio ng mga liham 
na nagpapasinungaling sa mga 
intriga ng kaaway, laluna tungkol 
sa sinasabing parurusahan ang mga 
Aggay. Ang naging problema ay 
mas marami sa mga Aggay ang 
hindi marunong magbasa. 

"Kaya ginamit namin ang esti- 
long drowing," masayang kwento 
ni Ka Leona, isang kadre ng BHB. 
"Inilarawan namin na ang BHB at 
ang Aggay ay magkaibigan. Nag- 
drowing kami ng mga Pulang man- 
dirigma at mga Aggay na magkaka- 
sama." Sa pamamagitan nito ay 
nahikayat nilang lumapit ang mga 
Aggay na dati ay ayaw humarap sa 
BHB dahil sa matinding takot. 

Naglunsad sina Ka Dio ng pu- 
long masa sa unang araw na naka- 
pasok sila sa sentro ng baryo. Pa- 
ngunahing nilaman ng pulong nila 
ang rebolusyong agraryo at ang 
paglalagom sa malupit na pagha- 
hari ni Colonel Aguinaldo hang- 
gang sa paggagawad ng parusa sa 
kanya noong Hunyo 2001. Iniugnay 
ito sa kasalukuyang kalagayang 
pambansa at partikular sa lokal na 
mga isyu ng matataas na presyo, 
mababang sahod at mataas na 
interes sa pautang samantalang 
mababa naman ang presyo ng pu- 


Kasunod ng mga 
pampulitikang pag-aaral, 
inilunsad ang antas 
baryo na mga pagkilos... 
iginiit ang pagpapataas 
ng presyo ng pulot 
at pugad ng ibon. 

gad ng ibon, pulot, yantok at iba 
pang produktong gubat. 

Nagtanghal din sila ng pang- 
kulturang palabas. "Ipinamalas na- 
min sa pamamagitan ng isang dra- 
ma tungkol sa buhay ni Ka Mai, 
isang Aggay, ang kalupitan at pan- 
lilinlang ni Colonel Aguinaldo." Ka- 
lakip ding ipinalabas ang doku- 
mentaryo hinggil sa batas militar. 
Masayang tinanggap ng masa ang 
palabas ng BHB. 

Parang apoy na kumalat ang 
presensya ng mga Pulang mandirig- 
ma sa baryo. Isa-isang nagsilapit 
sa mga gerilya ang mga Aggay sa 
ikalawang araw nila sa sentro ng 
baryo. Humingi sila ng dispensa sa 
mga kasama. 

Nagpaliwanag naman ang Pu- 
lang hukbo sa masa. "Pagkakaisa, 
hindi paghihiganti. Iyan ang sadya 
namin sa pagparito," paliwanag ni 
Ka Dio sa mga Aggay. 

"Wala kaming balak na parusa- 
han ang mga Aggay na alam na- 
ming nalinlang lang ng kaaway. Na- 
kamit na ang hustisya nang parusa- 
han si Aguinaldo," aniya. 

"Noon ding pulong na iyon ay 
medyo nag-aalangan kami," pag- 
tatapat ni Ka Dio. "Yun pala, ipi- 
nagsaing nila kami at ipinaghanda 
ng manok, isda at iba pang pagka- 
in." 

Nag-alay ng serbisyo medikal 
ang BHB sa ikatlong araw nila. Ma- 
laki ang naitulong ng isang kasa- 
mang Aggay na siyang medik ng 
yunit ng BHB para lalong mapana- 
tag ang loob ng mga minorya. 
Dahil dito, lalong tumaas ang pag- 
titiwala ng mga Aggay sa Bagong 
Hukbong Bayan. 

Nilagom at ipinaliwanag ng 
BHB sa masang Aggay ang papel ng 
pambansang minorya sa pambansa- 
demokratikong rebolusyong Pilipi- 
no. Pinalalim ng pag-aaral kung 
ano ang mga ginawang pang-aapi 
at kalupitan sa kanila ni Colonel 


Aguinaldo. "Ipinakita namin sa ka- 
nila kung paano sila nagamit at 
nalinlang," sabi ni Ka Dio. 

Ipinaliwanag din ng BHB na 
tatlong beses na napalilikas ang 
mga Aggay mula sa kanilang lupa- 
in—dahil sa mga anti-mamamayan 
at antiminoryang mga proyekto ng 
estado, dahil sa pangangamkam ng 
mga panginoong maylupa at mala- 
laking negosyante at dahil sa 
diskriminasyong dinaranas nila sa 
kamay ng mayorya. Kabaligtaran 
nito, ipinaliwanag ng BHB na kini- 
kilala ng rebolusyonaryong kilusan 
ang karapatan ng mga Aggay sa 
kanilang lupa. 

Ipinaliwanag din nila na bunga 
rin ng diskriminasyon, mas mababa 
nang P5 hanggang P10 ang ibini- 
bigay na kabayaran sa Aggay kaysa 
sa iba. "Kabaligtaran din nito," ani 
Ka Dio, "ipinalalaganap natin ang 
pantay na pasahod at pagpapataas 
ng presyo ng produkto nila." Malaki 
ang naitulong ng mga organisa- 
dong masang hindi Aggay sa pag- 
papaliwanag sa iba pang mga taga- 
baryo para maibsan ang diskrimi- 
nasyon sa mga minorya. 

Kasunod ng mga pampulitikang 
pag-aaral, inilunsad ang antas 
baryo na mga pagkilos. Sa pama- 
magitan ng mga GP, iginiit ang 
pagpapataas ng presyo ng pulot at 
pugad ng ibon. 

Di naglaon, ang dating mga 
kasapi ng CAFGU na mga Aggay ay 
boluntaryong nag-entrega sa BHB 
ng hawak nilang mga ammunition 
belt, magasin, mga rifle grenade at 
iba pang kagamitang inisyu ng 
AFP. Pagkalipas ng ilang buwan, 
sumapi sa BHB ang anak ng isang 
Aggay na dating kasapi ng CAFGU 
sa lugar. 

"Sa wakas," masayang wika ni Ka 
Dio, "tinanggap na rin nila tayo." [E 


(Halaw sa koresponsal ng Northeastern 
Luzon.) 


BHB at AFP: Magkasalungat sa diwa't gawa 


alamin ng magkasalungat na 
Gpsininasan at pananaw ang 

hidwaan at demoralisasyon sa 
loob ng Armed Forces of the Philip- 
pines (AFP) sa isang banda, at ang 
patuloy na paglakas at pagsulong 
ng Bagong Hukbong Bayan (BHB) 
sa kabilang banda. 

Magkaibang ugat. Binuo ng 
lokal at dayuhang naghaharing uri 
ang AFP sa tradisyon ng mga Gwar- 
dya Sibil, Macabebe Scouts, Philip- 
pine Scouts at USAFFE. Panguna- 
hing kasangkapan ito sa pagpre- 
serba sa sistemang nagsasamanta- 
la't nang-aapi sa mamamayan. Sa 
tradisyon naman ng Katipunan at 
ayon sa mga aral sa karanasan ng 
Hukbong Mapagpalaya ng Bayan, 
binuo ng muling-tatag na Partido 
Komunista ng Pilipinas ang 
BHB. Inilulunsad nito ang ar- 
madong pakikibaka at rebo- 
lusyong agraryo habang pi- 
napanday ang lakas ng ma- 
sang anakpawis tungo sa 
pagbabagsak ng nagha- 
haring sistema at pag- 
tatatag ng tunay 
na demokratikong 
estado. 

AFP: Mersenaryo, 
pasista. Ang imper- 
yalismong US sa 
pamamagitan ng 
papet na estado 
ang nagbabalangkas ng 
misyon ng AFP. Sa harap ng 
patuloy na pag-igting ng rebolu- 
syonaryong pakikibaka, uminog ito 
sa "counter-insurgency", "kontra- 
terorismo", "internal security" o sa 
madaling sabi, kontra-rebolusyon. 
Maging ang mga "serbisyo publiko" 
ng AFP ay nakabalangkas dito. Mu- 
lat na ginagamit ang armadong 
pwersa upang hatiin ang mamama- 
yan at gapiin ang mga naglalantad 
at lumalaban sa papet at kontra- 
mamamayang estado. 

BHB: Patriyotiko, makamasa. 
Tinatahak ng BHB ang landas ng 
pagpapalaya ng bayan mula sa sak- 
lot ng mga dayuhang mananakop 
at lokal na nagsasamantalang uri. 
Sa pamumuno ng uring manggaga- 
wa, iminumulat, inoorganisa at pi- 
nakikilos pangunahin ang masang 
magsasaka't manggagawang bukid 
sa pagpapatupad ng tunay na re- 
porma sa lupa. Binubuo ang Hukbo 


sa hanay ng mamama- 
yan, ginagapi ang mahihi- 
nang kawing ng kaaway 
at masasamang ele- 
mento. Tuluy-tuloy na 
pinapanday ang pagkakai- 

sa ng masang anakpawis at iba 
pang uri tungo sa paggapi sa mga 
ugat ng kahirapan ng sambayanan. 
AFP: Sweldo, hindi prinsipyo, 
ang tunay na dahilan sa pagsapi't 
pananatili ng marami sa AFP at 
mga paramilitar na grupo tulad ng 
Citizens Armed Forces Geographical 
Unit o CAFGU. Sa tabing ng "pagli- 
lingkod at pagtatanggol sa bayan," 
sinasamantala ng naghaharing uri 
ang kagipitan ng mamamayan sa 
paghubog ng mga mala-robot na 


sundalo't aset na mapag-uutusan 
anumang oras. Sa likod ng islogang 
"dignidad, kadakilaan at pagkama- 
kabayan," sinasanay sa Philippine 
Military Academy at mga paaralang 
militar sa kanluran ang pinakamer- 
senaryo't pasistang mga upisyal at 
heneral. Tanda ng machismo at ba- 
luktot na ideya ng kapatiran, reki- 
sito ang mga pisikal at mental na 
pagsubok na umaabot sa kahihi- 
yan, sakit ng katawan at kung min- 
sa'y kamatayan. 

BHB: Prinsipyo at sakripisyo. 
Walang kabayaran, tanging kawas- 
tuan ng rebolusyon ang 
inspirasyon ng BHB na ya- 
kapin ang mapagpasakit 
at simpleng pamumuhay 
na kaakibat ng puspu- 
sang pakikibaka. Bolun- 
taryo ang pagsuporta, 
pagsapi at pananatili 
ng masang magsasaka, 
manggagawa, kababai- 
han, kabataan, mga 
propesyunal at iba 
pang sektor sa 
BHB. Bukas ito sa 
lahat ng nasa 
edad 18 pataas na 
determinado't han- 
dang makipaglaban 
para sa kalayaan. 
Sa lahatang-panig 
na gawain, baga- 
man mahalaga ang pisikal na lakas, 
may puwang para sa mga nais su- 
mapi subalit walang kakayahang 
sumama sa mga sandatahang yu- 
nit. 

AFP: Kinatatakuta't kinamu- 
muhian. Dekadente't walang disip- 
lina ang AFP. Ang pakikitungo nito 
sa mamamayan ay litanya ng panli- 
linlang, pananakot, pananakit, 
pag-aalimura, paninira at pagma- 
malupit. Kahit magbihis-BHB pa 
ang mga sundalo ng AFP ay madali 
silang nabibisto ng masa dahil sa 

ipinakikita nilang ugali at pakiki- 
tungo sa taumbaryo. Binubulabog 
at winawasak ng mga tropa ang 
mga tahanan sa diumano'y pagha- 
hanap sa BHB. Sinisira nila ang 
mga pananim at tinatangay ang 
mga manok at iba pang ari-arian. 
Tinotortyur at kadalasa'y di na pi- 
nahihintulutan ng AFP na mabuhay 
ang mga nabibihag nito--BHB man 
o ordinaryong sibilyan. Kilala si- 
lang lasenggo, abusado, rapist, 
babaero at sugarol. Bukod pa, ang 
mga upisyal ng AFP ay sangkot sa 
mga katiwalian, malalaking sindi- 
kato at pagpapakana ng mga tero- 
ristang atake laban sa mamama- 
yan. Imbes na ipailalim sa paglili- 
tis, ang lahat ng ito'y kinukunsinti 
pa't pinararangalan ng estado. 

BHB: Minamahal at kinaka- 
linga. Tangan nito ang pang-or- 
ganisasyong prinsipyo ng demo- 
kratikong sentralismo. Ipinatu- 
tupad ng BHB sa lahat ng an- 
tas ang disiplinang nakatuon 
sa mas mahigpit na pagka- 
kaisa ng hukbo't masa. May 
kumpyansa ang mamamayan 
na hindi sadyang gagawa ng 
kahit bahagyang pinsala sa 
kanilang interes ang BHB. 
Sa kabila ng kakapusan sa 
rekurso, mapamaraan ang $ 
Hukbo at tumutulong sa ma- [ 
mamayan sa lahat ng pagka- ff 
kataon. Kilala silang maga- #4 
galang at mapagmalasakit 
sa buhay at kabuhayan ng 
mamamayan. Bawal silang magla- 
sing at magsugal. Isinasauli ang 
anumang hinihiram at binabayaran 
ng karampatang halaga ang mga 
binibili't nasisira. Makataong tina- 
trato ng Hukbo ang mga bihag, at 
ginagalang ang kababaihan. Sinu- 
mang lumabag sa mga alituntu- 
ning ito, upisyal man o kawal, ay 
ginagawaran ng aksyong pandisip- 
lina. Mapagpakumbabang tumang- 
gap ng puna ang BHB at handang 
magwasto ng anumang pagkaka- 
mali. 

AFP: Walang demokrasya. Ang 
dambuhalang rekursong ibinubu- 
hos sa AFP ay kinukulimbat ng pi- 
nakamatataas na upisyal nito. Ka- 
raniwan silang nakatira sa luho't 
ginhawa ng mga mansyon sa loob 
at labas ng bansa, nag-aari ng ma- 
gagarang sasakyan at sumasahod 
ng komisyon sa samutsaring iligal 
na negosyo. Samantala, pinagka- 
kasya na lamang ng karaniwang 
kawal ang kakarampot at di regular 
na sweldo sa mga pangangalla- 
ngan ng pamilya. Salat sila sa ka- 
gamitan at nagtitiis na lamang sa 


kumukupas na uniporme at laspag 
na sapatos. Bulag silang isinasa- 
bak sa mga labanan at ginagamit 
sa paghahasik ng lagim laluna sa 
kanayunan. Para sa AFP, ang "pag- 
kakaisa" ay ang walang-kwestyong 
pagsunod ng kawal sa upisyal: ang 
"prestihiyo" ay ang pagtiyak na 
hindi sasambulat ang mga sulira- 
nin ng organisasyon. Walang anu- 
mang malayang pagpapahayag sa 
loob ng AFP. 


BHB: Disiplina at demokrasya. 
Tinatalakay at pinag-aaralan ng 
lahat ng kumander at mandirigma 
ng BHB at mga kadre ng Partido 
ang programa, mga patakaran at 
kapasyahan ng Partido. Regular na 
idinadaos ng mga upisyal at kawal 
ang pagpuna at pagpuna-sa-sarili 
upang pahusayin ang bisa sa 
gawain at harapin at iwasto ang 
mga kahinaan at kamalian. Sa layu- 
ning mapataas ang kamalayang 
proletaryo, manatiling malapit sa 
mamamayan, maitaas ang kakaya- 
hang lumaban at kolektibong ma- 
pangasiwaan ang kagalingan ng 
mga mandirigma, nagpupu- 
long sila't malayang naka- 
/ pagsasalita. Nagsasalo sila 
Ni sa hirap at ginhawa at tuma- 

tanggap ng pantay na rasyon 
at panggastos. Sama-sama 
silang namamahala sa panus- 
tos at pagkain at pawang may 
karapatang suriin ang kwenta at 
rekurso anumang oras. Magkakasa- 
ma ring nagdadaos ng pulong ang 
mga kawal at upisyal bago at ma- 
tapos ang mga labanan at kam- 
panya. Sa ganitong paraan, na- 
tututo sila sa isa't isa. 


PILIT PINAGTATAKPAN NG KONTRA- 
rebolusyonaryong propagan- 
da ang pagiging bulok sa ka- 
ibuturan ng AFP. Subalit 
ibayo lamang itong nahthi- 
walay sa mamamayang Pilipi- 
no gaya ng reaksyunaryong es- 
tadong ipinagtatanggol nito. Papa- 
rami rin sa kasapian nito--laluna 
yaong mga ordinaryong kawal na 
direktang biktima ng katiwalian ng 
AFP--ang lihim na nakikipagkaisa 
sa rebolusyonaryong kilusan sa pa- 
kikipaglaban para sa tunay na pag- 
babago. 

Patuloy namang naglalagablab 
ang diwang rebolusyonaryo sa bu- 
ong kapuluan bunga ng tuluy-tuloy 
at magkatuwang na pag-ani ng ma- 
mamaya't Hukbong Bayan ng mga 
tagumpay sa pakikibaka. ABI 

Pagbubuo ng hukbong kontra-mamamayan 


oong panahon ng kolonyalis- 

mong Espanyol, inorganisa ng 
mga enkomendero ang lokal na 
kasundaluhan. Naging kasangka- 
pan sila sa malawakang panga- 
ngamkam ng lupa. Paglaon, inar- 
masan ang libu-libong magbubu- 
kid upang ipanupil sa kapwa 
nila Pilipinong naglun- 
sad ng mga pag-aalsang 
rumurok sa rebolusyong 
Pilipino noong 1896. 

Matapos ang pag- 
patay sa 1.5 milyong 
Pilipino sa digmaang 


Pilipino-Amerikano 
(1898-1913), inor- 
ganisa ng imperya- 
lismong US ang mga | 


Pilipinong merse- $ 
naryo. Ginamit sila 4 
sa ibayong pagsakop 
sa mga Pilipino at sa pagli- 
pol sa mga rebolusyonar- 
yong itinuring na kriminal. 

Dito itinuon ang Sedition Law 
of 1901, Brigandage Act of 1902 
at Reconcentration Act of 1903. 
Tinawag na bandido ang mga 
patriyotiko. Tinangkang ihiwalay 
ang mamamayan sa mga kontra- 
kolonyalismong gerilya. Tinugis, 


ipinakulong at pinalayas ang mga 
tumangging sumumpa sa bandila 
ng US. Marahas na sinupil ang 
mga organisasyong masa laluna 
ng mga manggagawa't magsasaka 
sa harap ng patuloy bagamat 
puta-putaking armadong pagla- 
ban ng mamamayan. 

Sa panahon ni Manuel Ro- 
xas, kinasangkapan dito ang 
Counter-Intelligence Corps, 
Military Police Command at 

Civilian Guards. Sa gani- 

tong yapak sumunod 

ang Philippine Constabu- 

lary at ang 

Philippine 

Army sa 

j panahon 

nina El- 

:] pidio Qui- 

rino at 

Ramon Magsay- 

say. Noong 1950, lalong naka- 

bwelo sa pandarahas ang mga pa- 

sista sa pagsuspinde ni Quirino sa 
writ of habeas corpus. 

Nangibabaw ang kapangyari- 

han ng AFP nang ipataw ang batas 

militar noong 1972. Ipinatupad 

ang programang "counterinsur- 

gency" ng US upang supilin ang 


rebolusyonaryong kilusan. Bukod 
sa Armed Forces of the Philippines 
na idinirehe ng CIA, JUSMAG at 
AID Office of Public Safety, gina- 
mit din ang National Police Com- 
mission at National Bureau of In- 
vestigation, at inorganisa ang 
"Monkees", Barrio Self-Defense 
Units (BSDU), Civilian Home De- 
fense Forces (CHDF) at iba pang 
grupong paramilitar. Ininstitusyu- 
nalisa ang sapilitang pagasasanay 
sa kabataan para sa kontra-rebolu- 
syon sa pamamagitan ng Citizens 
Army Training (CAT), Preparatory 
Military Training (PMT) at Reserve 
Officers Training Corps (ROTC). 
Ang pagbabago ng pangalan 
ng Philippine Constabulary (PC) 
tungong Philippine National 
Police (PNP) at ang panandaliang 
pagbabago ng pangalan ng AFP 
tungong New AFP noong 1986 ay 
ganap na walang kabuluhan. Wa- 
lang pagbabago sa oryentasyon 
ng gawain ng mga ito kumpara sa 
panahon sa ilalim ng batas mili- 
tar. Ganito rin ang kaso sa pagbu- 
buo ng (Civilian Armed Forces 
Geographical Unit (CAFGU) na 
walang pinag-iba kundi pangalan 
sa kinamuhian noong CHDPF. ABI 


Sadyang magkaiba ang AFP at BHB—Gen. Jarque 


ariing binatikos ni Brig. Gen. Raymundo T. Jarque 

(ret.) ang Armed Forces of the Philippines sa 
sagad-sa-butong korapsyon nito habang pinuri naman 
niya ang Bagong Hukbong Bayan (BHB). 

Ang mga kasong kinakaharap ni Gen. Carlos Garcia 
at ang tangkang pagtakpan ito ng mga heneral, ayon 
kay Gen. Jarque, ay patunay na batbat ng korapsyon 
ang buong burukrasyang militar. Ani Jarque sa isang 
panayam sa Negros Occidental, pinakamasamang lihim 
ng militar at maging ng Philippine National Police ang 
korapsyon. Kahit siya ay nakagawa rin ng maliitang 
korapsyon nang nasa serbisyo pa, pag-amin ng dating 
heneral. 

Matatandaang noong 1995 ay nagulat ang bansa 


nang talikuran ng heneral ang AFP at umanib siya sa 
BHB dahil sa gawa-gawang mga kaso laban sa kanya. 
Si Jarque ay nagtagal nang dalawang taon sa kabun- 
dukan at kanayunan ng Negros upang humingi ng ta- 
wad sa masang sinalanta ng AFP. Lumantad siya noong 
1997 upang maging konsultant ng NDF peace panel. 

Ayon kay Jarque, sinusunod ng BHB ang sistema 
ng kumand na halos sandaang porsyentong mas mabu- 
ti kaysa sa AFP. Aniya, sa BHB ay "walang mga hener- 
al, lahat ay mga kasama. Walang hinihintay na swel- 
do... at ginugugol ng lahat ang kanilang panahon 
para sa bayan." 

"Di hamak na malaki ang pagkakaiba ng AFP sa 
BHB," wika ni Gen. Jarque. ABI 

Mga tagumpay ng sosyalistang rebolusyon at konstruksyon sa China ng 1949-1976 


Sagot sa krisis pang-ekonomya: 
Rebolusyon at sosyalistang konstruksyon 


(Unang bahagi) 


ebolusyon at sosyalistang 
R erson ang solusyon sa 

walang-tigil na krisis sa isang 
malakolonyal at malapyudal na 
lipunan tulad ng Pilipinas. Ito ang 
ipinakita ng maningning na mga 
tagumpay ng mamamayang 
Tsino noong 1949-1976 nang 
itaguyod nila ang isang mo- 
derno at progresibong ban- 
sang China sa ilalim ng ban- 
dila ng sosyalismo. 

Ang kasalukuyang lug- 
mok na katayuan ng eko- 
nomya ng Pilipinas at mala- 
wakang paghihikahos ng 
mamamayang Pilipino ay ka- 
tulad ng katayuan ng mala- 
kolonyal at malapyudal na 
China at mamamayang Tsino 
bago nagtagumpay ang ka- 
nilang rebolusyonaryong pa- 
kikibaka noong 1949. 

Katulad ng Pilipinas, ang 
China noon ay isang atrasa- 
do at naghihirap na bansa. 
Sinasamantala ito ng iba't 
ibang imperyalistang ka- 
pangyarihan at pinaghahari- 
an ng malalaking burges 
kumprador, mga warlord at 
korap na burukratang kapi- 
talista. Ang ekonomya ng 
China bago ang 1949 ay bat- 
bat ng krisis, malawakang disem- 
pleyo at kagutuman. 

Nakaigpaw ang China noon sa 
kinalulugmukan nitong sistemang 
malakolonyal at malapyudal nang 
magtagumpay ang bagong-demo- 
kratikong rebolusyon na pinamunu- 
an ng Partido Komunista ng Tsina 
noong 1949. Isinagawa nito ang 

sosyalistang konstruksyon hang- 
gang 1976 na nagbunga ng wa- 
lang-kapantay na mga pagsulong 
sa larangan ng agrikultura, indus- 
triya at pagtataas ng antas ng ka- 
buhayan ng mamamayan. 
Magbalik-tanaw tayo sa mga 
tagumpay ng rebolusyong Tsino at 


KA 


NE 
K 
NG 


sulyapan ang mga pagbabago na 
makakamit ng sambayanang Pilipi- 
no sa pagbagtas sa landas ng de- 
mokratikong rebolusyong bayan at 
sosyalistang rebolusyon at kons- 
truksyon. 


Sa agrikultura 
Matapos ideklara ang pagtatayo 


ng demokratikong gubyernong ba- 
yan, kagyat na ipinatupad ang re- 
porma sa lupa. Binaklas ang pyudal 
na sistema ng pagmamay-ari sa lu- 
pa. Bunga nito, malaking bahagi 
ng yamang likha ng masang magsa- 
saka na dati ay kinakamkam ng 
mga panginoong maylupa ay pina- 
kinabangan ng mga magsa- 
saka. 

Kaalinsabay nito, isinu- 
long ang kolektibisasyon at 
ipinalaganap ang diwa ng 
sosyalismo sa kanayunan. 
Binuo ang mga kolektibo at 
mga komunang bayan. Iwi- 
nagayway ang bandila ng 
paglilingkod sa sambaya- 
nan. 

Ang mataas na sosyalis- 
tang diwa ng masang mag- 
sasaka ay naging katambal 
ng pagsasakatuparan ng 
mekanisasyon ng agrikultu- 
ra na kapwa nagdulot ng 
pagpapataas ng produk- 
syon. 

Gamit ang mga siyenti- 
pikong paraan at sa puspu- 
sang pagsisikap ng mama- 
mayan, isinagawa ang ma- 
lawakang irigasyon ng lupa, 
pagpapatag ng bundok at 
pagbawi ng lupa sa karaga- 
tan na nagresulta sa pagpa- 
palawak ng lupang nakala- 
an sa produksyong agrikultural. 

Pinalawak ang mekanisasyon 
ng agrikultura. Noong 1970-1974, 
ang suplay ng mga traktora, iba 
pang makinarya, mga patabang ke- 
mikal, plastic at kuryente mula sa 
industriya patungong agrikultura 
ay mahigit doble ng antas noong 
1949-1969. 


Lumawak ang produksyon ng 
mais, trigo, palay at iba pang butil 
mula 110 milyong tonelada noong 
1949 tungong 246 milyong tonela- 
da noong 1971. Sa pamamagitan ng 
puspusang pagsisikap ng masang 
magsasaka, napataas ang produkti- 
bidad ng lupa. Sa tampok na kaso 
ng Dazhai, isang tuyot na nayon sa 
mabundok na bahagi ng prubinsya 
ng Shanxi, umabot sa mahigit 
walong tonelada kada ektarya no- 
ong 1971 ang produktibidad ng lu- 
pa mula sa 700 kilo lamang kada 
ektarya noong 1945-49. (Ikumpara 
rito ang kasalukuyang ma- 
baba pa sa dalawang tone- 
lada kada ektaryang ani sa 
Pilipinas kahit gamit ang 
mga tinatawag na "high- 
yielding varieties".) 

Napangibabawan ng 
mamamayang Tsino ang 
mga natural na kalamidad, 
kabilang ang malawakang 
tagtuyot sa hilaga at ma- 
lalaking baha sa timog 
noong 1972. 


Sa industriya 

Bago ang 1949, napa- 
kahina ng pundasyong in- 
dustriyal ng Tsina. Sa ka- 
lakhan, katulad ito ng ka- 
salukuyang sitwasyon ng 
industriya sa Pilipinas: 
mayroon lamang magaga- 
ang industriya na nakakon- 
sentra sa iilang lugar, 
walang mabigat na industriya at 
pawang kontrolado ng mga dayu- 
han. Matapos ang 20 taong sosyalis- 
tang konstruksyon, naipundar ng 
mamamayang Tsino ang isang 
nagsasarili at kumpletong sistemang 
industriyal. Noong 1972, ang 
kabuuang produksyon ng bakal ay 
umabot ng 23 milyong tonelada, 
14,500% mas malaki kaysa 158,000 
toneladang produksyon noong 1949. 
Bukod rito, nakagawa ang China ng 
iba't ibang bagong produkto mula sa 
bakal kabilang ang mga high tempe- 

rature resistance alloy, precision alloy 
at ultra-high-strength steel. Ginamit 
ang mga ito sa paglikha ng dambu- 
halang tulay na tumawid sa Yangtze 
River, malalaking barkong pandagat 
at mga eroplanong ultrasonic. (Sa 
Pilipinas, ultimong karayom na pa- 
nahi ay imported pa.) 

Naging susi ang industriya ng 
bakal upang makapagluwal ang ma- 
mamayang Tsino ng mga industri- 
yang lumilikha ng makinarya, at 
maramihang makapagpundar ng 
iba't ibang mga empresa. Dumoble 
ang kabuuang produksyon ng mga 


makinarya noong 1965-1972. Sa 
ilalim ng bandila ng sosyalismo, 
ang industriya ng Tsina ay naka- 
pagluwal ng mga traktora, mga sa- 
sakyang panlupa, mga kagamitan 
para sa industriyang metalurhikal, 
kemikal, petrolyo at mga instru- 
mentong siyentipiko. 

Pagsapit ng 1974, nalilikha na 
sa loob ng ilang araw ang katum- 
bas ng kabuuang nilikhang kuryen- 
te noong 1949. Itinatag ang mara- 
ming mga hydro at thermal plants 
sa buong bansa upang maabot ang 


kasuluk-sulukang bahagi ng China. 
Pinaunlad ang industriya ng pe- 
trolyo. Hanggang noong 1949, ka- 
lakhan ng pangangailangan sa kru- 
dong langis ng China ay inaangkat 
dahil ang lokal na produksyon ay 
umaabot lamang sa 120,000 tonela- 
da. Makailang ulit itong nahigitan. 
Nang itatag ang demokratikong 
republikang bayan, isinagawa ang 
malawakang paghahanap, pagmimi- 
na at pagrerepina ng langis. Pagsa- 
pit ng 1963, ang lokal na produk- 
syon ng krudong langis ay sumapat 
na sa pangangailangan ng buong 
China. Ilang ulit pa itong 
nalagpasan nang matuk- 
lasan ang mina sa 
Daching, na noong 1970 
ay nagpapaagos ng 50 
milyong tonelada ng kru- 
dong langis bawat taon. 
Pinalago ang pagmi- 
mina. Noong 1949, may- 
roon lamang humigit- 
kumulang 20 mina ng 
coal. Pagsapit ng 1974, 
aabot ito ng mahigit sa 
800 modernong mga mina 
na nagluluwal ng coal na 
sapat-sapat para sa pa- 
ngangailangan ng China. 
Pinalago ang indus- 
triyang kemikal. Mula sa 
wala o halos wala, naka- 
likha ang China ng mga 
patabang kemikal, ga- 
mot, mga telang sinteti- 
ko at iba pa. 
Pinalaganap ang magagaang 
industriya. Ang mga ito ay naglulu- 
wal ng telang yari sa bulak, telang 
sintetiko, plastic, sabon, relo, ma- 
kinang panahi, kamera, bisikleta at 
marami pang iba. Naging mas ma- 
husay ang distribusyon ng magaga- 
ang industriya sa buong bansa. Ma- 
ging ang mga liblib na lugar katu- 
lad ng Tibetan Plateau, kabilang sa 
pinakamataas sa buong mundo, ay 
nakapagluwal ng modernong mga 
pabrika sa papel, katad, asukal at 
posporo. [AB] 

Martir na Pulang kumander, 
pinarangalan sa Western Mindanao 


MAHIGIT 1,000 mamamayan ang militan- 
teng nagmartsa nitong Nobyembre 5 sa 
Pilar, Misamis Occidental para ihatid sa 
libingan ang mga labi ni Mario Bagondol 
(Ka Orlan), isa sa mga namumunong Pu- 
lang kumander ng Bagong Hukbong Bayan 
(BHB) at kadre ng Partido sa Western 
Mindanao Region. Si Ka Orlan ay namatay 
noong Oktubre 28, isang araw pagkatapos 
masugatan sa isang labanan sa Barangay 
Datagan, Sindangan, Zamboanga del Nor- 
te. Ayon kay Ismael Marte, tagapagsalita 
ng BHB sa rehiyon, sumama sa martsa ang 
pamilya at mga kaibigan at tagasuporta 
ng rebolusyonaryong kilusan. Ilan sa kani- 
la ay nagdala ng mga plakard at istrimer 
na bumabatikos sa rehimeng US-Arroyo. 

Bago ito, pinarangalan si Ka Orlan ng 
National Democratic Front sa Western Min- 
danao Region (NDF-WMR). Sa isang paha- 
yag nitong Oktubre 30, sinabi ni Ka Adan 
Sindapan, tagapagsalita ng NDF-WMR, na 
namatay si Ka Orlan habang tumutupad sa 
pambansang panawagan ng Partido na 
paigtingin ang armadong rebolusyon bi- 
lang tugon sa walang kapantay na krisis 
ng naghaharing sistema. 

Ani Sindapan, kahanga-hanga ang ta- 
pang at disiplina na ipinamalas ni Ka Or- 
lan noong siya'y nabubuhay. Mula sa pagi- 
ging pangkaraniwang mandirigma, siya ay 
naging isa sa pinakamahuhusay na Pulang 
kumander na nasubok sa maraming laba- 
nan at nakapamuno sa mga tagumpay sa 
gitna ng liku-liko at mahirap na daan ng 
paglulunsad ng armadong rebolusyon sa 
Western Mindanao. 

Minaliit ni Sindapan ang pagyayabang 
ng AFP dahil sa pagkawala ni Ka Orlan. 
Aniya, hungkag ang gayong pagyayabang 
dahil patuloy ang pagkabulok ng reaksyu- 
naryong estado at bulok at demoralisado 
ang mga pasistang sundalong nagtatang- 
gol dito. Ang kabulukan ng sistema, ani 
Sindapan, ang nagtutulak sa dumadaming 
hirap at aping mamamayan na tahakin ang 
landas ng rebolusyonaryong armadong 
paglaban. 

Mga Subanon, tutol sa pagmimina 
sa Zamboanga del Norte 


TUTOL ang mga minoryang Subanon sa patuloy na operasyon ng 
Toronto Ventures, Inc. (TVI), isang kumpanyang Canadian, sa 
Mt. Canatuan sa Tabayo, Siocon, Zamboanga del Norte. 

Sa isang bukas na liham nitong Oktubre, ipinahayag ni Jose 
"Boy" Anoy, ang timuay (lider ng tribo) ng mga Subanon sa 
Siocon na dahil sa paghahanap ng TVI ng ginto ay nilapasta- 
ngan nito ang pinakatuktok ng Mt. Canatuan, na itinuturing na 
banal na lugar ng mga Subanon. 

Anila, ang kanilang mga kilos protesta para pigilin ang pag- 
kawasak ng kanilang lupain ay dinadahas ng TVI sa tulong ng 
mga CAFGU. Ilang Subanon na at iba pang mamamayan ng 
Siocon ang namatay o nasaktan bunga nito. 

Ginagamit din ng TVI ang isang huwad na organisasyon ng 
mga Subanon na pinamumunuan ng isang nagpapanggap na ti- 
muay para magmukhang lehitimo ang pagmimina nito sa Siocon. 

Nangangamba ang mga Subanon na kung hindi mapipigilan 
ang pananalasa ng TVI, matutulad sila sa iba pang minorya na 
nataboy sa kanilang lupa dahil sa open pit mining, logging, mga 
megadam at iba pang proyekto na mas pinakinabangan ng ma- 
lalaking negosyo. 


Selebrasyon ng "Leyte Landing" 
kinundena ng NDF-EV 


KINUNDENA ni Fr. Santiago Salas, tagapagsalita ng NDF-Eastern 
Visayas, ang pagdiriwang ng "Leyte Landing" noong Oktubre 20. 
Taun-taong ginugunita ang pagdaong sa baybayin ng Leyte 
ng mga tropang Amerikano sa pamumuno ni Gen. Douglas 
MacArthur noong 1944 dahil ito raw ay hudyat ng pagpapalaya 
ng mga Amerikano sa mamamayang Pilipino mula sa kamay ng 
mga Hapones. Ayon kay Fr. Salas, isa itong insulto sa mamama- 
yang Pilipino dahil ipinahihiwatig nito na utang na loob lamang 
nila ang pambansang soberanya sa imperyalismong US. Pinasi- 
nungalingan din niya na ang "Leyte Landing" ay patunay ng 
pagiging magkaibigan ng US at Pilipinas. Ipinaalala niya na mga 
mananakop na tropang Amerikano ang pumatay sa di bababa sa 
50,000 mamamayan ng Samar para supilin ang antikolonyal na 
pag-aalsa sa isla noong maagang bahagi ng ika-20 siglo. 
Binatikos din ni Fr. Salas ang paglapastangan ng mga orga- 
nisador ng "Leyte Landing celebration" sa matatanda at mahi- 
hirap na beterano na siyang aktwal na nakipaglaban noon sa 
mga mananakop na Hapones nang lisanin nina MacArthur ang 
Pilipinas. Aniya, hinakot ang matatandang beterano para ipara- 
da sa selebrasyon pero ni hindi man lamang sila inimbitahan sa 
ginawang upisyal na handaan. Tanging ang mga kinatawan ng 
imperyalismong US, rehimeng Arroyo at ng naghaharing uri ng 
malalaking burgesyang kumprador at panginoong maylupa ang 
nagsikain sa piging. 

Central Azucarera de Tarlac, paralisado sa welga 


PARALISADO ang operasyon ng Central Azucarera de 
Tarlac (CAT) mula Nobyembre 6 nang muling mag- 
lunsad ng aksyong protesta ang mga manggagawa 
nito sa pamumuno ng Central Azucarera de Tarlac 
Labor Union (CATLU), kasama ang daan-daang mag- 
sasaka ng Hacienda Luisita Inc. (HLI) at mga pamil- 
ya nila. Dahil sa barikada ng mga welgista sa dala- 
wang gate ng CAT, hindi nakapasok ang mga trak na 
may kargang tubo mula sa mga bayan ng Tarlac, 
Pampanga, Pangasinan at Nueva Ecija. Ang CAT, na 
nasa bayan ng San Miguel at pag-aari ng pamilyang 
Cojuangco, ang pinakamalaking repinarya ng asukal 
sa Luzon. 


Iginigiit ng CATLU ang dagdag na P100 sweldo at 
P30,000 CBA signing bonus para sa bawat manggaga- 
wa. Tinututulan naman ng ULWU ang pagtatanggal sa 
327 kasapi nila, kabilang ang walong upisyal ng un- 
yon, at ang limitadong araw sa paggawa at lubhang 
mababang sahod ng mga manggagawang bukid (P9.50 
kada araw). 

Suportado ang kilos protesta ng Bayan Muna, 
Anakpawis, ng Nagkakaisang Manggagawa ng Tarlac- 
Kilusang Mayo Uno (NMT-KMU), Alyansa ng mga 
Magbubukid sa Tarlac-KMP, BAYAN-Tarlac, Alyansa ng 
mga Manggagawang-Bukid sa Hacienda Luisita 


(AMBALA), League of Filipino Students at Anakbayan. 


2 Maoistang partido sa India, nagsanib 


BINUO nitong Setyembre 21 ang Communist Party of India 
(Maoist) o CPI(M) mula sa pagsasanib ng dalawang pinakama- 
lalaking Maoistang organisasyon sa bansa--ang Communist 
Party of India (People's War) o CPI (PW) at ang Maoist 
Communist Center (India) o MCCI. Binuo rin ang "unified 
PLGA" (People's Liberation Guerrilla Army) mula sa pagsasanib 
ng People's Guerrilla Army ng CPI (PW) at PLGA ng MCCI. 
Ang pagsasanib, na isinagawa sa loob ng isang sonang ge- 
rilya sa India, ay dinaluhan ng mga mandirigmang gerilya at 
mga aktibista kapwa ng partido at ng mga organisasyong 


masa. 


Ayon sa deklarasyon ng bagong buong partido, "tinugon 
nito ang kagustuhan at mithiin ng uring manggagawa, mag- 
sasaka at lahat ng inaaping masa sa bansa para sa isang tunay 
na proletaryong partido na makapamumuno sa kanila tungo sa 
rebolusyonaryong pagbabago para sa pagtatatag ng isang ba- 
susulong patungong 


gong demokratikong lipunan na 
sosyalismo at komunismo." 


Ipagpapatuloy ng CPI(M) ang pagbaka sa mga kanan at 
kaliwang paglihis, partikular ang rebisyunismo. Pagsisikapan 
nitong pagkaisahin ang lahat ng grupo at indibidwal na tunay 
na Maoista na nananatili sa labas ng pinagsanib na partido. 

Naglabas ang CPI(M) ng limang dokumento ng pagtatatag: 
ang "Hold High the Bright Red Banner of Marxism-Leninism- 
Maoism," "Strategy and Tactics of the Indian Revolution," 
"Political Resolution on the International and Domestic Situa- 


tion" at ang programa at konstitusyon ng partido. 


Bukod sa paglalahad nito ng paninindigan at pananaw 
hinggil sa mahahalagang usapin sa India, idineklara ng 
CPI(M) ang patuloy nitong pagsuporta sa mga digmang bayan 
na pinamumunuan ng mga Maoistang partido sa Pilipinas, 
Peru, Turkey at iba pang bansa, bukod sa pagsuporta sa lahat 
ng pakikibakang bayan laban sa imperyalismo at reaksyon. 

90 demonstrador sa Thailand, 
minasaker 


MAHIGIT 90 demonstrador ang namatay 
bunga ng pagsalakay ng 1,000 tropang mi- 
litar sa isang mapayapang rali ng humigit- 
kumulang 3,000 Muslim sa distrito ng Tak 
Bai sa prubinsya ng Narathiwat sa katimu- 
gang Thailand noong Oktubre 25. Anim na 
demonstrador agad ang napatay sa marahas 
na pag-atake. Umabot sa 1,300 ang dina- 
kip, iginapos sa isa't isa at pinagsisiksik sa 
mga trak na tinakpan ng trapal. Pagkatapos 
bumyahe ang mga trak nang anim na oras, 
mahigit 85 sa mga arestado ang natagpu- 
ang patay dahil sa pagkakasakal, kombul- 
syon at pagkakalasug-lasog ng katawan 
dahil sa pagkakaipit. May 60 ring demons- 
trador ang nawawala hanggang ngayon. 

Inilunsad ang demonstrasyon para tu- 
tulan ang lumalaganap na panunupil ng 
gubyerno ni Prime Minister Thaksin Shina- 
watra sa mga Muslim sa Thailand sa ngalan 
ng "anti-teroristang kampanya." 

Ayon sa mga grupong nagtataguyod sa 
karapatang-tao, 17 aktibista at mga taga- 
pagtanggol ng karapatang-tao na ang pina- 
patay o nawawala sa Thailand sa ilalim ng 
rehimeng Thaksin. Isa na rito si Somchai 
Neelaphaijit, isang abugado sa karapatang- 
tao na nagtanggol sa limang Muslim na 
lalaki na inakusahang may kaugnayan sa 
mga "ekstremistang Muslim". Hindi pa siya 
natatagpuan mula nang dukutin siya noong 
maagang bahagi ng 2004. 

Buuin ang malawak na pagkakaisa 
ng mamamayan para pabagsakin 
ang rehimeng US-Arroyo 


haharing sistema bunga na rin ng pag-igting ng 
krisis pang-ekonomya at panlipunan. 

Mas matindi at mas marahas ngayon ang kontra- 

diksyon sa pagitan ng reaksyunaryong rehimen at ma- 

mamayang Pilipino: gayundin, ang kontradiksyon sa 


pie na sumisidhi ang krisis sa pulitika ng nag- 


N REZA [Q 
N B` i Dea ” 


NG ID NG 


pagitan ng iba't ibang paksyon sa militar at sibil na 
burukrasya. 

Hindi nalutas ng eleksyon, at bagkus ay pinatindi 
pa ng nangyaring malawakang pandaraya at pandara- 
has, ang kanilang mga hidwaan. Nagduduruan din 
ngayon ang mga reaksyunaryong pulitiko kung sino sa 
kanila ang may pinakamatitinding 
responsibilidad sa korapsyon at pag- 
wawaldas sa pampublikong pondo. 

Ang mamamayan naman ay pina- 
hihirapan ng rehimeng US-Arroyo ng 
mga patakaran ng pagtitipid at pag- 
papalaki ng kita. Sa kabilang panig, 
sila'y binubusalan upang di makasi- 
gaw--ang kanilang mga pagkilos ay 
malupit na sinusupil. 

Habang papabilis ang pagtindi ng 
krisis pampulitika at pang-ekonomya 
ng naghaharing sistema, lalong du- 
marami ang mga pagkakataon para 
mailantad ang tunay na ugat ng krisis 
at pataasin ang antas ng kamulatan 
at pakikibaka ng mamamayan. 

Dapat sagpangin ang mga pagka- 
kataong ito upang mas mabilis na ma- 
buo ang malawak na pagkakaisa ng 
mamamayan at humantong ito sa ma- 
kapangyarihang kilusang magpapa- 
bagsak sa rehimeng US-Arroyo. 


BHB at AFP: 
Magkasalungat 
sa diwa't gawa 

PAHINA 6 


Gawaing rekoberi 
sa mga Aggay sa 


Rebolusyon at 
sosyalistang 
konstruksyon 


Mga tampok sa 
isyung ito... 


Gattaran, Cagayan 
PAHINA 4 


PAHINA 9 


Mga instruksyon sa paglilimbag 

1. Ang sinundang pahina, na eksaktong kopya ng pahina 1 maliban sa mas mapusyaw 
ang masthead o logo ay para sa mga gumagamit ng mimeo machine o naglilimbag sa 
paraang v-type. Idinisenyo ito para hindi madaling makasira ng istensil. 


2. Pag-print sa istensil: 


Sa print dialog, i-check ang Print as image 
Alisin ang check sa Shrink oversized pages to paper size 


I-click ang Advanced 
Tiyaking naka-set sa 100% ang Scaling 


a) 

b) 

k) I-click ang Properties 
d) 

e) 

d) Ituloy ang pag-print 


3. Hinihikayat ang mga kasama na ipaabot sa patnugutan ng AB ang anumang 
problema kaugnay ng paglilimbag sa pamamagitan ng v-type. Magpadala ng email sa 
angbayan@yahoo.com 


